b'\n_START_ARTICLE_\nVis (mesto)\n_START_SECTION_\nGeografija\n_START_PARAGRAPH_\nMesto le\xc5\xbei na koncu Vi\xc5\xa1kega zaliva. Ustanovili so ga Grki leta 397 pr. n. \xc5\xa1t. V antiki se je imenoval Issa._NEWLINE_Mestece, ki le\xc5\xbei na koncu zaliva znanega po lepih pla\xc5\xbeah je v loku razpotegnjeno ob obali od starega dela Kut do novej\xc5\xa1ega Luka. Kraj je s trajektno linijo povezan s Splitom. S Komi\xc5\xbeo na nasprotni strani otoka ga povezujeta dve cesti._NEWLINE_Pristani\xc5\xa1\xc4\x8de le\xc5\xbei v dnu \xc5\xa1irokega zaliva. V pristani\xc5\xa1\xc4\x8du sta dva pomola. Na kraj\xc5\xa1em pomolu so uradi carine. Na dlaj\xc5\xa1em, okoli 100 metrov dolgem pomolu, na koncu katerega stoji svetilnik pa pristaja trajekt. Iz pomorske karte je razvidno, da svetilnik oddaja svetlobni signal: B Bl 5s._NEWLINE_Pristani\xc5\xa1\xc4\x8de je odprto burji in jugu, ki tu piha z vzhoda.\n_START_SECTION_\nGospodarstvo\n_START_PARAGRAPH_\nPrebivalci se ukvarjajo z turizmom, poljedelstvom, ribolovm in vinogradni\xc5\xa1tvom.\n_START_SECTION_\nZgodovina\n_START_PARAGRAPH_\nAnti\xc4\x8dna Issa je bila zgrajena terasasto na dana\xc5\xa1njem mestnem podro\xc4\x8dju Gradin ob severozahodnem robu obale na koncu Vi\xc5\xa1kega zaliva in je bila utrjena z obrambnim zidom, ki se je delno ohranil. V ju\xc5\xbenem delu anti\xc4\x8dnega naselja so bile v 1.stol. zgrajene terme, od katerih so danes vidni ostanki zidov in mozaiki. Na polotoku Prirovo je bilo rimsko gledali\xc5\xa1\xc4\x8de, verjetno zgrajeno na ru\xc5\xa1evinah starej\xc5\xa1ega gr\xc5\xa1kega gledali\xc5\xa1\xc4\x8da. Danes na tem mestu stoji fran\xc4\x8di\xc5\xa1kanski samostan s cerkvijo zgrajen v 16. stoletju. Iz \xc4\x8dasov anti\xc4\x8dne Isse sta se ohranili dve nekropoli. Ena se nahaja na lokaciji Mrtvilo, jugozahodno od anti\xc4\x8dnega obrambnega zida, druga pa v tako imenovanem "Angle\xc5\xa1kem pristani\xc5\xa1\xc4\x8du", severovzhodno od mestnega obzidja._NEWLINE_Dana\xc5\xa1nje naselje je nastalo s spojitvijo dveh manj\xc5\xa1ih naselij Luke na zahodu in Kuta na vzhodu zaliva. Starej\xc5\xa1e ohranjene zgradbe v Visu so prete\xc5\xbeno iz 16. in 17. stol., med njimi so najbolj opazne: renesan\xc4\x8dna pala\xc4\x8da Gariboldi (1552), hi\xc5\xa1a imenovana Jak\xc5\xa1a in hi\xc5\xa1a Dojmi - Delupis v kateri je zbirka anti\xc4\x8dnih arheolo\xc5\xa1kih najdb. V 17. stol. je bil Vis utrjen s \xc5\xa1tirimi obrambnimi stolpi, ki jih je 1615 pri\xc4\x8del graditi mojster Vinko Perasti. Cerkev Gospe od Spilica je bila postavljena okoli leta 1500. V Luki stoji cerkev  sv. Duha, zgrajena v za\xc4\x8detku 17. stol., v Kotu, pa cerkev sv. Ciprijana iz 16. stol. in 1742 preurejena v baro\xc4\x8dnem slogu.'